אליוד קיפצ'וגה

אליוד קיפצ'וגה (נולד ב-5 בנובמבר 1984) הוא אתלט קנייתי, פעמיים ברציפות האלוף האולימפי (ריו דה ז'ניירו 2016, טוקיו 2020) ושיאן העולם בעבר בריצת מרתון, אלוף העולם (פריז 2003), זוכה מדליית כסף (בייג'ינג 2008) ומדליית ארד (אתונה 2004) במשחקים האולימפיים בריצת 5000 מטר. קיפצ'וגה הוא האדם הראשון בהיסטוריה שרץ מרתון בפחות משעתיים, כשב-12 באוקטובר 2019 קבע תוצאה של 1:59:40 שעות. התוצאה לא הוכרה כשיא עולם, בין היתר, מפני שנעשה בה שימוש במכתיבי קצב מתחלפים.

ביוגרפיה
קיפצ'וגה נולד בננדי הילס שבקניה, בן למשפחה שעסקה בחקלאות. הוא נהג לרוץ כשלושה קילומטרים מדי יום בדרכו לבית הספר. כנער נבנתה לו תוכנית אימונים על ידי שכנו פטריק סאנג  זוכה מדליית הכסף באולימפיאדת ברצלונה ושתי מדליות כסף באליפויות העולם בריצת 3000 מטר מכשולים.

ב-2002 סיים חמישי בגילאי נוער באליפות העולם בריצות שדה שהתקיימה בדבלין וב-2003 זכה במדליית זהב לגילאי נוער באליפות העולם שהתקיימה בלוזאן. באותה שנה הפתיע כשזכה במדליית זהב בריצת 5000 מטר באליפות העולם באתלטיקה בשיא אליפות של 12:52.79 דקות, הוא הקדים בריצה שניים מגדולי הרצים בכל הזמנים, הישאם אל גרוז' וקנניסה בקלה. באולימפיאדת אתונה (2004) זכה במדליית ארד בריצת 5000 מטר בתוצאה של 13:15.10 דקות, אחרי אל גרוז' ובקלה. ב-2006 זכה במדליית ארד בריצת 3000 מטר באליפות העולם באתלטיקה באולם אחרי בקלה וסאיף סעיד שאהין . באליפות העולם באתלטיקה 2007 זכה במדליית כסף אחרי ברנרד לגאט האמריקאי בתוצאה של 13:46.00 דקות. באולימפיאדת בייג'ינג (2008) זכה במדליית כסף בריצת 5000 מטר אחרי בקלה, בתוצאה של 13:02.80 דקות. באליפות העולם באתלטיקה 2009 סיים חמישי. במשחקי חבר העמים הבריטי זכה במדליית כסף אחרי מוזס קיפסירו מאוגנדה ובאליפות העולם באתלטיקה 2011 סיים שביעי.

לאחר שלא הצליח להעפיל לאולימפיאדת לונדון (2012) בריצת 5000 מטר החליט קיפצוג'ה לעבור להתחרות בריצות ארוכות יותר. באליפות העולם בחצי מרתון ב-2012 סיים שישי בתוצאה של 1:01:52 שעות. ב-2013 זכה במרתון המבורג בשיא מסלול של 2:05:30 שעות, במרתון ברלין סיים שני בתוצאה של 2:04:05 שעות לאחר המנצח וילסון קיפסנג שקבע שיא עולם של 2:03:23 שעות. ב-2014 זכה במרתון רוטרדם ובמרתון שיקגו. ב-2015 זכה במרתון ברלין בשיא אישי של 2:04:00 שעות ובמרתון לונדון. ב-24 באפריל 2016 זכה בפעם השנייה ברציפות במרתון לונדון בשיא אישי ושיא מסלול של 2:03:05 שעות, באותה עת, התוצאה השנייה בטיבה בכל הזמנים בריצת מרתון.

באולימפיאדת ריו דה ז'ניירו זכה במדליית זהב בריצת מרתון בתוצאה של 2:08.44 שעות. במהלך 2017 השתתף בפרויקט מיוחד של חברת נייקי "Breaking2" שמטרתו לאמן וליצור תנאים לרץ הראשון שיירד מתחת לגבול שתי השעות בריצת מרתון. בריצת הסיכום שהתקיימה במסלול המרוצים במונצה קבע תוצאה של 2:00:25 שעות, שאינה נחשבת לשיא עולם בשל כך שלא נערכה בתנאים של התאחדות האתלטיקה הבינלאומית, בהם שימוש במכתיבי קצב שנכנסו לפעולה במהלך הריצה.

ב-2018 ניצח במרתון לונדון בתוצאה של 2:04:17 שעות. ב-16 בספטמבר 2018 קבע שיא עולם בריצת מרתון כשניצח במרתון ברלין בתוצאה של 2:01:39 שעות ונהיה הבן האדם הראשון שירד משעתיים ו-2 דק' במרתון. על הישגיו נבחר לאתלט השנה בעולם.

במרתון לונדון 2019, קיפצ'וגה ניצח בפעם הרביעית, בתוצאה של 2:02:38 שעות, שהייתה השנייה בטיבה אי פעם כשנקבעה. ימים ספורים לאחר זכייתו במרתון לונדון, הודיע קיפצ'וגה כי ינסה פעם נוספת לרוץ מרתון בפחות משעתיים, במסגרת פרויקט בשם אתגר INEOS 1:59. ב־12 באוקטובר 2019 בפארק פראטר שבעיר וינה, הוא רץ 4.4 הקפות בזמן של 1:59:40, ובכך הוא שבר בהצלחה, אך לא רשמית, את מחסום השעתיים. הריצה לא הוכרה כשיא עולם, מכיוון שלא התקיימו בה כללי תחרות סטנדרטיים לגבי מכתיבי הקצב והגשת הנוזלים ולא היה זה אירוע פתוח למשתתפים נוספים. על הישגיו זכה בפעם השנייה ברציפות בתואר אתלט השנה בעולם מטעם התאחדות האתלטיקה הבינלאומית.

במרתון ברלין שנערך ב-25 בספטמבר 2022 קבע שיא עולם בתוצאה של 2:01:09 שעות.

באולימפיאדת פריז קיפצ'וגה נפצע בזמן מרוץ המרתון ולא סיים אותו.

קישורים חיצוניים




הערות שוליים

קטגוריה:אלופי עולם באתלטיקה
קטגוריה:רצי מרתון קנייתים
קטגוריה:אלופים אולימפיים: ריצת מרתון (גברים)
קטגוריה:אתלטים באולימפיאדת אתונה (2004)
קטגוריה:אתלטים באולימפיאדת בייג'ינג (2008)
קטגוריה:אתלטים באולימפיאדת ריו דה ז'ניירו (2016)
קטגוריה:רצים באולימפיאדת טוקיו (2020)
קטגוריה:אלופים אולימפיים מקניה
קטגוריה:נושאי דגל קניה באולימפיאדה
קטגוריה:שיאני עולם קנייתים: אתלטיקה
קטגוריה:זוכי פרס לוריוס: הישג יוצא דופן
קטגוריה:אתלט השנה בעולם
קטגוריה:קנייתים שנולדו ב-1984